19 Jaanong ga se nako ya go goga dinao mo tirong ya Bogosi mme ke nako ya go tlhatlhoba botlhokwa jwa Jeremia 12:5. (E bale.) Rotlhe re lebana le diteko tse re tshwanetseng go di itshokela. Diteko tseno tsa tumelo ya rona di ka tshwantshanngwa le batho “ba ba tsamayang ka dinao” ba re tshwanetseng go taboga le bone. Le fa go ntse jalo, fa “pitlagano e kgolo” e ntse e atamela, re ka lebelela gore mathata a oketsege. (Math. 24:21) Go sokasokana le dikgwetlho tse di oketsegileng tse di larileng kwa pele go ka tshwantshanngwa le go taboga “lobelo le dipitse.” Go tla tlhoka maatla a magolo gore motho a itshoke mme a tswelele a taboga le dipitse. Ka jalo, go mosola go itshokela diteko tse re lebanang le tsone gone jaanong, mme seo se re baakanyetsa go itshokela tse di larileng kwa pele. Go tlwaela go se boloke nako go ka senya leina la gago mo ditsaleng le mo balekaneng ba gago. Monna mongwe wa dingwaga tsa bogare yo o bidiwang Joseph o gakologelwa Mokeresete ka ene yo o neng a mo itse dingwaga tse dintsi tse di fetileng. Le fa monna yono a ne a tlotliwa ka go bo a ne a na le bokgoni jwa go ruta, o ne a na le bokoa jo bo tlhabisang ditlhong. Joseph o gakologelwa jaana: “O ne a sa boloke nako ka dinako tsotlhe. Ke raya go sa boloke nako mo sengweng le sengwe! Mme go ne go sa bonale a amega ka gone. Batho ba bangwe ba ne ba dira motlae ka go sa boloke nako ga gagwe.” A batho ba setse ba simolotse go go bitsa motho yo o sa bolokeng nako ka dinako tsotlhe? Fa go le jalo, go ka nna motlhofo gore ba tlhokomologe dinonofo tsa gago tse di molemo.